উরিতে পাকিস্তানের মদতপুষ্ট জঙ্গিরা হামলা চালানোর পরে থেকেই ভারত এবং পাকিস্তানের মধ্যে চরম উত্তেজনার পরিস্থিতি তৈরি হয়েছে। পাক অধিকৃত কাশ্মীরে ভারতের সার্জিক্যাল স্ট্রাইকের পরে সেই তিক্ততা আরও বেড়েছে। এমনকী, কয়েকদিন আগে ভুলবশত নিয়ন্ত্রণরেখা পেরিয়ে পাকিস্তানের সীমানায় ঢুকে পড়ায় ভারতীয় জওয়ান চান্দু বাবুলাল চৌহানকে এখনও পাকিস্তানের জেলে বন্দি করে রাখা হয়েছে। এত কিছু সত্ত্বেও মানবিকতা কাকে বলে তা দেখিয়ে দিল ভারত। 
জলের খোঁজ করতে গিয়ে ভুল করে ভারতীয় সীমানায় ঢুকে পড়া পাকিস্তানের এক কিশোরকে তার দেশে ফিরিয়ে দিল বিএসএফ। বিএসএফ-এর পক্ষ থেকে জানানো হয়েছে, গত রবিবার গবাদি পশু চড়ানোর সময়ে পানীয় জলের খোঁজ করতে করতে ভুল করে ভারতের দিকে পঞ্জাবের ফিরোজপুর জেলার মধ্যে ঢুকে পড়েছিল ১২ বছরের মহম্মদ তনভীর। সে পাকিস্তানের কসুর জেলার ধারি গ্রামের বাসিন্দা। কিন্তু যেহেতু ভুল করেই ভারতীয় সীমানায় সে ঢুকে পড়েছিল, তাই মানবিকতার খাতিরে ওই কিশোরকে পাকিস্তান রেঞ্জার্স-এর হাতে তুলে দিয়েছে বিএসএফ। মহম্মদ তনভীরকে ফিরিয়ে দেওয়ার জন্য বিএসএফ-এর পক্ষ থেকে পাক রেঞ্জার্স-এর সঙ্গে যোগাযোগ করা হয়।

পাকিস্তানের জেলে বন্দি ভারতীয় জওয়ান চান্দু বাবুলাল চৌহান।
 
প্রশ্ন হচ্ছে, ভারত যেভাবে পাকিস্তানের বাসিন্দা এই কিশোরকে ফিরিয়ে দিয়েছিল, একইভাবে কি ২২ বছর বয়সি ভারতীয় জওয়ান চান্দু বাবুলালকে ফিরিয়ে দেবে পাকিস্তান? কারণ, ভারতীয় সেনাবাহিনীর দাবি, চান্দুও ভুলবশতই পাকিস্তানের সীমানায় ঢুকে পড়েছিলেন। বিভিন্ন সংবাদমাধ্যম থেকে পাওয়া খবর অনুযায়ী, এই মুহূর্তে পাকিস্তানের জেলে বন্দি ওই ভারতীয় জওয়ানকে যু্দ্ধপরাধী বলে প্রমাণ করার চেষ্টা করবে পাকিস্তানের সেনাবাহিনী।
আরও পড়ুন
পাকিস্তানি পায়রা নিয়ে এল ভারতকে খতম করার চিঠি, কী লেখা?
সার্জিক্যাল স্ট্রাইকের প্রমাণ চাই বিরোধীদের! দেশে শুরু রাজনৈতিক লড়াই